ג'וש כהן

ג'ושוע "ג'וש" כהן (באנגלית: Joshua "Josh" Cohen; נולד ב-18 באוגוסט 1992) הוא כדורגלן אמריקאי-ישראלי שמשחק בעמדת השוער.

קריירה
כהן שיחק בליגת הקולג'ים של ארצות הברית (NCAA) בקבוצת הכדורגל של אוניברסיטת קליפורניה בשנים 2010–2013, ובמדיה שיחק 51 משחקי ליגה. בעונת 2012 היה השוער בעל אחוז הספיגות הנמוך ביותר ואחוז ההצלות הגבוה ביותר.

ב-25 בינואר 2014 זומן לשבוע מבחן בקבוצת הכדורגל פילדלפיה יוניון, אך הקבוצה החליטה לוותר עליו.

לאחר הקולג' הופיע 11 הופעות בבורלינגהאם מליגת USL השנייה, ורשם אחוז ספיגות נמוך של 0.6 ספיגות למשחק.

ב-10 באוגוסט 2015 חתם באורנג'קאונטי בלוז, ושיחק במדיה בעונות 2015 ו-2016.

ב-2018 עבר לשחק במדי סקרמנטו, וזכה במקום השני בתואר "השוער המצטיין של העונה".

ב-19 ביולי 2019 סיכם לשנתיים במכבי חיפה, שלא הייתה צריכה לשלם דמי העברה, וב-22 ביולי חתם באופן רשמי על חוזה של 120 אלף דולר לעונה. ב-21 בספטמבר 2019 ערך את הופעת הבכורה שלו בקבוצה בהפסד הליגה 0–1 למכבי תל אביב, לאחר שהחליף את השוער הראשון של הקבוצה, גיא חיימוב, שנפצע. במחזורים הבאים שב חיימוב לשער הקבוצה, אך עד מהרה תפס כהן את מקומו בהרכב והפך לשוער הראשון של הקבוצה. ב-31 באוגוסט 2020 האריך את חוזהו במועדון בשנתיים נוספות, עד 2022.

בסיום עונת 2020/2021 זכה בתואר "שחקן העונה בליגת העל" לעונה זו מטעם מנהלת הליגות לכדורגל. באותה עונה זכתה מכבי חיפה באליפות, כאשר כהן ספג את מספר השערים הנמוך בליגה (21 מתוך 29 השערים שספגה הקבוצה), עצר ארבעה פנדלים ואף בישל שער אחד. בסוף עונת 2022/2023, עם סיום חוזהו, עזב את מכבי חיפה לאחר ארבע עונות במועדון.

חיים אישיים
כהן נולד במאונטיין ויו, קליפורניה, ארצות הברית, והוא יהודי. לו תואר ראשון בביו-הנדסה ובמדעי המחשב.

ב-27 בדצמבר 2019 קיבל מעמד של תושב ארעי בישראל. ב-20 בפברואר 2021 קיבל אזרחות ישראלית, עם מעמד של עולה חדש.

ב-21 בנובמבר 2022 התחתן עם איימי.

תארים 
מכבי חיפה
 אליפות: 2020/2021, 2021/2022, 2022/2023
 אלוף האלופים: 2021
 גביע הטוטו: 2021/2022

אישיים-
 כדורגלן העונה בישראל: 2020/2021

קישורים חיצוניים

 עמוד השחקן באתר הרשמי של מכבי חיפה

הערות שוליים

כדורגלנים יהודים
כדורגלנים אמריקאים
כדורגלנים ישראלים
שוערי כדורגל אמריקאים
שוערי כדורגל ישראלים
כדורגלני סקרמנטו רפובליק
כדורגלני מכבי חיפה
קליפורניה: כדורגלנים
עולים בשנות ה-2010
אמריקאים ישראלים
אמריקאים ממוצא יהודי
אמריקאים שנולדו ב-1992
ישראלים שנולדו ב-1992